የኮንስትራክሽን ፕሮጀክት ማኔጅመንት አቅምን መገንባት እንደሚገባ ተገለጸ
አዲስ አበባ፡- ግንባታዎች የሀገሪቱን ውስን ሀብት ቀልጣፋ ፣ ውጤታማና ኢኮኖሚያዊ በሆነ መንገድ እንዲካሄዱ ለማድረግ አማራጩ የኮንስትራክሽን ፕሮጀክት ማኔጀመንት አቅማችንን መገንባት ነው ሲሉ የኢትዮጵያ የኮንስትራክሽን ማኔጀመንት ኢንስቲትዩት ዋና ዳይሬክተር አስታወቁ። 
ዋና ዳይሬክተሩ ኢንጂነር አስመሮም ታደሰ በተለይ ከአዲስ ዘመን ጋር ባደረጉት ቃለ ምልልስ እንደገለጹት፤ የኮንስትራክሽኑ ዘርፍ ከሀገሪቱ በጀት 60 በመቶውን የሚጠቀምና በአገር ኢኮኖሚ ውስጥም ጉልህ አስተዋጽኦ እያበረከተ ያለ ዘርፍ ነው። 
የስራ እድል ፈጠራ ኮሚሽን የወጣውን መረጃ ጠቅሰው ዋና ስራ አስኪያጁ እንደጠቀሱት፣ ዘርፉ የስራ እድል በመፍጠርም በኩል ተጠቃሽ ነው። በ2006 ዓ.ም ወደ 833 ሺ እንዲሁም በ2010 ወደ 2 ነጥብ 2 ሚሊዮን የስራ እድል ለዜጎች ፈጥሯል። ከስራ እድል ጋር በተያያዘ
 ለዜጎች ከፍተኛ ገቢ ያስገኛል። ለአጠቃላይ የሀገር ውስጥ ምርት የሚያበረክተው አስተዋጽኦ እያደገ መጥቷል። 
በሀገሪቱ የኮንስትራክሽን ፕሮጀክት ማኔጅመነት ባለመጠናከሩ የተነሳ በርካታ ችግሮች እንደሚስተዋሉም ኢንጂነር አስመሮም አስታውቀዋል። ኢንስቲትዩቱ 52 የመንገድ የውሃና የመሳሰሉት ፕሮጀክቶች ላይ ጥናት ማካሄዱን ጠቅሰው፣ ፕሮጀክቶቹ 76 በመቶ የዋጋ ጭማሪ ማሳየታቸውን ጥናቱ ማመላከቱን ተናግረዋል። የአንዳንድ ፕሮጀክቶች ዋጋም ከ300 እስከ 400 በመቶ የደረሰበት ሁኔታም እንዳለም አስታውቀዋል። ጊዜ በ124 በመቶ መራዘሙን ጠቅሰው፣ በዚህ የተነሳም አንድ ዓመት ይፈጃል የተባለው ጊዜ ሁለት ዓመት ከምናምን ወራት ይሄዳል ማለት ነው ብለዋል። 
ጥናቶቹ በፕሮጀክቶች ላይ ከፍተኛ የለውጥ ስራዎች መታየታቸውን ማመልከታቸውን ጠቅሰው፣ የለውጡ አይነቶች የዲዛይንና የወሰን /ስኮፕ/ ለውጦች
 መሆናቸውንም አመልክተዋል። 
ፕሮጀክት ማኔጅመንት እንደ ሀገር ገና ባልበሰለ ደረጃ ላይ መሆኑን ተናግረው፣ ላለመብሰሉ ተጠያዊዎች ሁሉም የኢንዱስትሪው ተዋናያን መሆናቸውን አስታውቀዋል። ያለንን ውስን ሀብት ቀልጣፋ ፣ውጤታማና ኢኮኖሚያዊ በሆነ መንገድ ለመጠቀም አማራጩ የፕሮጀክት ማኔጀመንት አቅማችንን መገንባት ነው ብለዋል። 
ኢንስቲትዩቱ በከፍተኛ የሰው ሃይል ልማት ላይ በማተኮር ስልጠናዎችን መስጠቱን ተናግረው፣ በመላ ኢትዮጵያ ከ12 ሺ 500 በላይ ባለሙያዎችን ማሰልጠኑንም አመልክተዋል። የኮንስትራክሽን ኢንዱስትሪው የሚመራባቸው የአሰራር ሥርዓቶች ውስን መሆናቸውን አብራርተው፣ በዚህ ላይ በትኩረት መስራቱንም ጠቁመዋል፤ የፕሮጀክት ማኔጅመንት ማንዋሎች ፣ የአነስተኛ እና መለስተኛ ባለሙያዎች የስልጠና ማንዋሎች መዘጋጀታቸውን አስታውቀዋል።
 በአጠቃላይ የፕሮጀክት ማኔጅመንት የብስለት ደረጃን ካለበት ደረጃ እንድ እና ሁለት በአስር ዓመት ውስጥ ወደ ደረጃ አራት ለማድረስ የ10 ዓመት መሪ እቅድ አካል ሆኖ እየተሰራ መሆኑን ጠቅሰዋል። በአምስት ዓመቱ ወደ ደረጃ ሶስት እንደርሳለን ብለዋል። 
የፕሮጀክት ልየታና የፕሮጀክት እቅድ ዝግጅት ሂደቱ የተጓደለ ከሆነ ፕሮጀክቱ ስኬታማ አይሆንም። እስከ አሁን በአሀገሪቱ የኮንስትራክሽን ፕሮጀክት ማኑዋሎች አልነበሩም። ኢትዮጵያ ውስጥ አንዱ መሰረታዊ ችግር የዚህ አለመኖር ነው። ይህ ኢንስቲትዩት ሶስት ዓመት ያህል ኢንዱስትሪው ውስጥና አካዳሚው ውስጥ ያሉትን አካላት አሳትፎ ሁለት ደረጃዎችን ሄዶ ባለፈው ታህሳስ ላይ በኢሲኤ በይፋ ተመርቋል። ይህም የሀገሪቱን የኮንስትራክሽን ፕሮጀክት ማኔጅመንት የብስለትን ደረጃን ለማሻሻል ትልቅ ሚና ይጫወታሉ የሚባሉ ናቸው።
አዲስ ዘመን ሰኔ 9/2012